b'\n_START_ARTICLE_\nSt\xc3\xa2lpul lui Vod\xc4\x83\n_START_PARAGRAPH_\nSt\xc3\xa2lpul lui Vod\xc4\x83 (cunoscut \xc3\xaen zon\xc4\x83 \xc8\x99i sub denumirea de Crucea T\xc4\x83tarilor sau Piatra T\xc4\x83tarilor) este o coloan\xc4\x83 de piatr\xc4\x83 aflat\xc4\x83 \xc3\xaen satul Vama din jude\xc8\x9bul Suceava. Coloana a fost ridicat\xc4\x83 \xc3\xaen anul 1717 din porunca domnitorului moldovean Mihai Racovi\xc8\x9b\xc4\x83 (1703-1705, 1707-1709 \xc8\x99i 1716-1726) \xc3\xaen urma campaniei sale victorioase din Transilvania asupra armatei austriece. Monumentul se afl\xc4\x83 \xc3\xaen partea de sud-vest a satului, l\xc3\xa2ng\xc4\x83 \xc8\x99osea, \xc3\xaen curtea \xc8\x99colii din localitate._NEWLINE_St\xc3\xa2lpul lui Vod\xc4\x83 a fost inclus \xc3\xaen Lista monumentelor istorice din jude\xc8\x9bul Suceava elaborat\xc4\x83 \xc3\xaen anul 2004 de c\xc4\x83tre Institutul Na\xc8\x9bional al Monumentelor Istorice \xc8\x99i fiindu-i atribuit codul SV-IV-m-B-05716.\n_START_SECTION_\nVechimea localit\xc4\x83\xc8\x9bii\n_START_PARAGRAPH_\nA\xc8\x99ezat \xc3\xaentre cele dou\xc4\x83 r\xc3\xa2uri, Moldova \xc8\x99i Moldovi\xc8\x9ba, satul Vama se afl\xc4\x83 la o distan\xc8\x9b\xc4\x83 de 16 km de ora\xc8\x99ul C\xc3\xa2mpulung Moldovenesc. Aflat la intrarea \xc3\xaen Carpa\xc8\x9bii Orientali \xc8\x99i str\xc4\x83juit de Obcina Feredeului, acest sat a \xc3\xaendeplinit rolul de localitate de vam\xc4\x83 \xc3\xaentre Principatul Moldovei \xc8\x99i Principatul Transilvaniei. Aici erau v\xc4\x83muite m\xc4\x83rfurile care veneau dinspre Ardeal sau plecau \xc3\xaentr-acolo._NEWLINE_\xc3\x8en vatra veche a satului s-au descoperit dou\xc4\x83 monede romane, ceea ce atest\xc4\x83 faptul c\xc4\x83 zona era locuit\xc4\x83 \xc3\xaen primele secole ale mileniului I \xc8\x99i c\xc4\x83 localnicii f\xc4\x83ceau schimburi comerciale probabil cu daco-romanii din provincia Dacia sau cu garnizoanele romane din sud.  Astfel, se poate afirma c\xc4\x83 localitatea este mai veche dec\xc3\xa2t prima sa atestare documentar\xc4\x83._NEWLINE_Ini\xc8\x9bial, localitatea se numea Vama Moldovi\xc8\x9bei \xc8\x99i apare \xc3\xaentr-un privilegiu comercial din 6 octombrie 1408 \xc3\xaen care se stabile\xc8\x99te ca to\xc8\x9bi negustorii care vor duce m\xc4\x83rfuri din \xc8\x9aara Ungureasc\xc4\x83 \xc3\xaen Moldova s\xc4\x83 pl\xc4\x83teasc\xc4\x83 taxe vamale de \xe2\x80\x9ec\xc3\xa2te un gro\xc8\x99 \xc8\x99i jum\xc4\x83tate din grivn\xc4\x83\xe2\x80\x9d de povar\xc4\x83 - la dus \xc8\x99i \xe2\x80\x9ec\xc3\xa2te doi gro\xc8\x99i\xe2\x80\x9d de povar\xc4\x83 la \xc3\xaentoarcerea din Ardeal.  Domnitorul Alexandru cel Bun (1400-1432), printr-un document din 18 noiembrie 1409, a scos satul Vama din Ocolul C\xc3\xa2mpulung \xc8\x99i l-a dat M\xc4\x83n\xc4\x83stirii Moldovi\xc8\x9ba, \xc3\xaempreun\xc4\x83 cu veniturile v\xc4\x83mii  (\xe2\x80\x9esatul Meto care acum se cheam\xc4\x83 Vama, care s\xc4\x83-i fie uric cu toate veniturile din veac \xc3\xaen veac\xe2\x80\x9d). _NEWLINE_\xc3\x8en Evul Mediu, acest drum a fost folosit de t\xc4\x83tari \xc3\xaen incursiunile lor de jefuire a satelor din Moldova \xc8\x99i din Transilvania. \xc3\x8en toponimia local\xc4\x83 exist\xc4\x83 \xc8\x99i ast\xc4\x83zi \xe2\x80\x9eDrumul T\xc4\x83tarilor\xe2\x80\x9d, care avea o ramifica\xc8\x9bie ce trecea prin Vama. Folcloristul Simion Florea Marian a publicat \xc3\xaen 1879 o legend\xc4\x83 local\xc4\x83 intitulat\xc4\x83 \xe2\x80\x9eRom\xc3\xa2nca \xc8\x99i t\xc4\x83tarii\xe2\x80\x9d, pe care a auzit-o de la mai mul\xc8\x9bi rom\xc3\xa2ni din satul Vama, \xc3\xaen care se poveste\xc8\x99te despre salvarea satului \xc8\x99i a locuitorilor de c\xc4\x83tre o v\xc4\x83meanc\xc4\x83, care \xc8\x99i-a abandonat \xc3\xaen p\xc4\x83dure copilul care pl\xc3\xa2ngea \xc8\x99i i-a anun\xc8\x9bat pe locuitorii satului de venirea t\xc4\x83tarilor, pentru ca ace\xc8\x99tia s\xc4\x83 ia m\xc4\x83suri de ap\xc4\x83rare.\n_START_SECTION_\n\xc3\x8en\xc4\x83l\xc8\x9barea monumentului\n_START_PARAGRAPH_\n\xc3\x8en timpul r\xc4\x83zboiului turco-austriac, izbucnit \xc3\xaen 1716, armatele austriece ale \xc3\xaemp\xc4\x83ratului Carol al VI-lea de Habsburg (1711-1740) trecuser\xc4\x83 \xc3\xaen \xc8\x9b\xc4\x83rile rom\xc3\xa2ne, dorind s\xc4\x83 le scoat\xc4\x83 de sub st\xc4\x83p\xc3\xa2nirea otoman\xc4\x83. La data de 25 noiembrie 1716, trupele austriece ocupaser\xc4\x83 Bucure\xc8\x99tiul \xc8\x99i, cu ajutorul localnicilor, l-au dus ca prizonier la Sibiu chiar pe domnitorul Nicolae Mavrocordat (1716 \xc8\x99i 1719-1730)._NEWLINE_O soart\xc4\x83 asem\xc4\x83n\xc4\x83toare se preg\xc4\x83tea \xc8\x99i pentru domnitorul Moldovei, Mihai Racovi\xc8\x9b\xc4\x83. Austriecii \xc8\x99i c\xc4\x83tanele ungu\xc2\xadre\xc8\x99ti au p\xc4\x83truns \xc3\xaen Moldova pe la Ca\xc8\x99in, instal\xc3\xa2ndu-se \xc3\xaen m\xc4\x83n\xc4\x83stirile fortificate din Moldova \xc8\x99i \xc3\xaen Cetatea Neam\xc8\x9bului. Trupele austriece \xc8\x99i ungure\xc8\x99ti, \xc3\xaempreun\xc4\x83 cu trupe moldovene\xc8\x99ti aliate, au jefuit t\xc3\xa2rgurile aflate \xc3\xaen calea lor._NEWLINE_\xc3\x8en ziua de 10 ianuarie 1717, 100 de solda\xc8\x9bi austrieci condu\xc8\x99i de c\xc4\x83pitanul belgian Fran\xc3\xa7ois (Ferentz) Ernau au intrat \xc3\xaen Ia\xc8\x99i, \xc3\xaenso\xc8\x9bi\xc8\x9bi de c\xc3\xa2teva sute de moldoveni tr\xc4\x83d\xc4\x83tori cu scopul de a-l captura pe domnitor. La apropierea austriecilor, domnitorul Mihai Racovi\xc8\x9b\xc4\x83, \xc3\xaempreun\xc4\x83 cu oastea sa, s-a retras la M\xc4\x83n\xc4\x83stirea Cet\xc4\x83\xc8\x9buia din Ia\xc8\x99i._NEWLINE_Trupele austriece au asediat M\xc4\x83n\xc4\x83stirea Cet\xc4\x83\xc8\x9buia, dar \xc3\xaen ajutorul moldovenilor au venit 2.000 de c\xc4\x83l\xc4\x83re\xc8\x9bi t\xc4\x83tari care se stabiliser\xc4\x83 cu c\xc3\xa2teva zile mai \xc3\xaenainte pe valea M\xc4\x83n\xc4\x83stirii Aroneanu. Ataca\xc8\x9bi de t\xc4\x83tari \xc8\x99i de moldoveni, austriecii au fost \xc3\xaenfr\xc3\xa2n\xc8\x9bi. Pu\xc8\x9binii solda\xc8\x9bi sc\xc4\x83pa\xc8\x9bi cu via\xc8\x9b\xc4\x83 au fost sp\xc3\xa2nzura\xc8\x9bi, iar c\xc4\x83pitanul austriecilor a fost decapitat \xc3\xaen fa\xc8\x9ba Por\xc8\x9bii de la Curtea Domneasc\xc4\x83. _NEWLINE_Trupurile celor uci\xc8\x99i (\xc3\xaen num\xc4\x83r de 500-600) printre care se afla \xc8\x99i cel al lui Ferentz au fost \xc3\xaen preajma Cet\xc4\x83\xc8\x9buiei \xc8\x99i s-a f\xc4\x83cut o movil\xc4\x83 mare care a fost acoperit\xc4\x83 cu p\xc4\x83m\xc3\xa2nt, peste ea fiind a\xc8\x99ezat\xc4\x83 o cruce (denumit\xc4\x83 azi Crucea lui Ferentz) \xc3\xaenconjurat\xc4\x83 de un foi\xc8\x99or (cerdac) de piatr\xc4\x83. Pe cruce se afl\xc4\x83 o inscrip\xc8\x9bie \xc3\xaen slavon\xc4\x83, care istorise\xc8\x99te aceast\xc4\x83 \xc3\xaent\xc3\xa2mplare._NEWLINE_Dup\xc4\x83 \xc3\xaenfr\xc3\xa2ngerea lui Ferentz Ernau, domnitorul Mihai Racovi\xc8\x9b\xc4\x83, tot \xc3\xaempreun\xc4\x83 cu t\xc4\x83tarii, i-a urm\xc4\x83rit pe austrieci \xc8\x99i a trecut \xc3\xaen Transilvania, unde trebuia s\xc4\x83 sprijine, din ordinul sultanului, r\xc4\x83scoala lui Francisc R\xc3\xa1k\xc3\xb3czi al II-lea. Dup\xc4\x83 ce a asediat trupele austriece la Bistri\xc8\x9ba, oastea moldoveneasc\xc4\x83 s-a retras din Transilvania._NEWLINE_\xc3\x8entors biruitor \xc3\xaen Moldova, domnitorul Mihai Racovi\xc8\x9b\xc4\x83 a poruncit construirea unui monument \xc3\xaen comuna Vama, care s\xc4\x83 fie m\xc4\x83rturie a campaniei sale victorioase \xc3\xaempotriva austriecilor. Monumentul are forma unei coloane monolitice p\xc4\x83trate din gresie poroas\xc4\x83, cu o \xc3\xaen\xc4\x83l\xc8\x9bime de 3 metri. Deasupra coloanei se afl\xc4\x83 o p\xc4\x83l\xc4\x83rie piramidal\xc4\x83 de piatr\xc4\x83, pentru a evita scurgerea apei de ploaie pe fa\xc8\x9badele monumentului._NEWLINE_\xc3\x8entr-un articol publicat \xc3\xaen 1893, arhitectul austriac Karl Romstorfer men\xc8\x9bioneaz\xc4\x83 o legend\xc4\x83 local\xc4\x83 potrivit c\xc4\x83reia \xe2\x80\x9eMihai Vod\xc4\x83 Racovi\xc8\x9b\xc4\x83 ar fi adus acest st\xc3\xa2lp din localitatea Rus pe Boul de pe valea Moldovi\xc8\x9bei, tr\xc4\x83g\xc3\xa2ndu-l la vale cu zimbrii\xe2\x80\x9d.  Legenda este contrazis\xc4\x83 de inscrip\xc8\x9bia care men\xc8\x9bioneaz\xc4\x83 localitatea Vama._NEWLINE_Pe pere\xc8\x9bii monumentului sunt gravate \xc3\xaen vechea limb\xc4\x83 rom\xc3\xa2neasc\xc4\x83, cu litere chirilice, faptele campaniilor sale victorioase. Inscrip\xc8\x9bia de pe monument a fost copiat\xc4\x83 \xc3\xaen anul 1802 de Fotache Ciurea.  Actualmente, vechea inscrip\xc8\x9bie este par\xc8\x9bial deteriorat\xc4\x83, put\xc3\xa2nd fi cu greu descifrat\xc4\x83.\n_START_SECTION_\nRestaurarea monumentului\n_START_PARAGRAPH_\nCa urmare a degrad\xc4\x83rii sale, monumentul a fost restaurat \xc3\xaen anul 1848 deoarece \xc3\xaencepuse s\xc4\x83 se clatine. A fost \xc3\xaendreptat, i s-a consolidat funda\xc8\x9bia \xc8\x99i i s-a ad\xc4\x83ugat un cerdac protector din piatr\xc4\x83 \xc3\xaen jurul s\xc4\x83u. Cerdacul de piatr\xc4\x83 avea o \xc3\xaen\xc4\x83l\xc8\x9bime de 1,5 m \xc8\x99i o l\xc4\x83\xc8\x9bime de 0,5 m. Toate cheltuielile au fost suportate de boierul Panaite Moldovan, socrul lui Ni\xc8\x9buc\xc4\x83 Cocinschi, fostul primar din C\xc3\xa2mpulung Moldovenesc. _NEWLINE_O alt\xc4\x83 restaurare a funda\xc8\x9biei s-a efectuat \xc3\xaen anul 1887 de c\xc4\x83tre locuitorii din Vama, \xc3\xaen urma st\xc4\x83ruin\xc8\x9bei \xc8\x99i \xc3\xaengrijirii lui Vasile Iona\xc8\x99cu, notar comunal din Vama. Monumentul a fost \xc3\xaengr\xc4\x83dit cu un gard din lemn, iar \xc3\xaen jurul s\xc4\x83u au fost planta\xc8\x9bi arbori. _NEWLINE_Dup\xc4\x83 Primul R\xc4\x83zboi Mondial \xc8\x99i Unirea Bucovinei cu Rom\xc3\xa2nia, c\xc3\xa2nd Vama a devenit parte a Rom\xc3\xa2niei, St\xc3\xa2lpul lui Vod\xc4\x83 a fost \xc3\xaenscris \xc3\xaen lista monumentelor istorice, prin grija juristului Iorgu G. Toma (1871-1935), fiu al satului, care a ajuns secretar general al guvernului local de la Cern\xc4\x83u\xc8\x9bi \xc8\x99i apoi deputat de C\xc3\xa2mpulung.  \xc3\x8en anul 1923, Comisia Monumentelor Istorice a alocat 25.000 lei pentru executarea unor lucr\xc4\x83ri de protejare a monumentului. Au fost monta\xc8\x9bi pe zidul cerdacului 8 st\xc3\xa2lpi din gresie de Doabra \xc8\x99i un acoperi\xc8\x99, tot atunci fiind amplasat\xc4\x83 \xc8\x99i prima inscrip\xc8\x9bie destinat\xc4\x83 s\xc4\x83 arate trec\xc4\x83torilor c\xc4\x83 p\xc4\x83\xc8\x99esc pe l\xc3\xa2ng\xc4\x83 un monument istoric. \xc3\x8en anii 1879 \xc8\x99i \xc3\xaen 1923 s-au plantat arbori \xc3\xaen jurul monumentului, aici fiind ast\xc4\x83zi un parc. Iorgu G. Toma a realizat \xc8\x99i o monografie a monumentului, intitulat\xc4\x83 "Monumentul \xe2\x80\x9eSt\xc3\xa2lpul lui Vod\xc4\x83\xe2\x80\x9d, din Vam\xc4\x83" \xc8\x99i ap\xc4\x83rut\xc4\x83 \xc3\xaen 1923 la Cern\xc4\x83u\xc8\x9bi, cu 70 de pagini \xc8\x99i c\xc3\xa2teva ilustra\xc8\x9bii._NEWLINE_\xc3\x8en perioada interbelic\xc4\x83, ca urmare a ini\xc8\x9biativei lui Iorgu G. Toma, \xc3\xaen apropierea acestui monument a fost construit un preventoriu pentru copiii care proveneau din familii cu bolnavi TBC. Monumentul s-a aflat o lung\xc4\x83 perioad\xc4\x83 \xc3\xaen curtea preventoriului, care a fun\xc8\x9bionat p\xc3\xa2n\xc4\x83 \xc3\xaen anul 2005.  Zona monumentului era locul unde se jucau frecvent copiii interna\xc8\x9bi aici. Ulterior, au fost construite ni\xc8\x99te trepte p\xc3\xa2n\xc4\x83 la monument, iar la intrarea \xc3\xaen curtea unde se afl\xc4\x83 monumentul s-a amplasat o poart\xc4\x83 de lemn pe care s-a pus o plac\xc4\x83 cu descrierea obiectivului turistic._NEWLINE_\xc3\x8en anul 2009, cu ocazia anivers\xc4\x83rii a 600 de ani de la atestarea documentar\xc4\x83 a comunei Vama, s-au f\xc4\x83cut din nou lucr\xc4\x83ri de restaurare a monumentului \xc8\x99i de reamenajare a spa\xc8\x9biului din jurul acestuia. A fost \xc3\xaenlocuit acoperi\xc8\x99ul din \xc8\x99indril\xc4\x83 cu un acoperi\xc8\x99 alc\xc4\x83tuit din materiale moderne (tip pluvitec), considerate de speciali\xc8\x99ti ca fiind improprii unui monument istoric.\n_START_SECTION_\nDescrierea monumentului\n_START_PARAGRAPH_\nMonumentul are forma unei coloane monolitice p\xc4\x83trate din gresie poroas\xc4\x83, cu o \xc3\xaen\xc4\x83l\xc8\x9bime de 3 metri. Deasupra coloanei se afl\xc4\x83 o p\xc4\x83l\xc4\x83rie piramidal\xc4\x83 de piatr\xc4\x83, pentru a evita scurgerea apei de ploaie pe fa\xc8\x9badele monumentului._NEWLINE_\xc3\x8en jurul st\xc3\xa2lpului s-a construit \xc3\xaen 1848 un cerdac protector din piatr\xc4\x83 cu o \xc3\xaen\xc4\x83l\xc8\x9bime de 1,5 m \xc8\x99i o grosime de 0,5 m. Pe zidul cerdacului au fost monta\xc8\x9bi \xc3\xaen 1923 opt st\xc3\xa2lpi din gresie de Doabra \xc8\x99i un acoperi\xc8\x99, tot atunci fiind amplasat\xc4\x83 \xc8\x99i prima inscrip\xc8\x9bie destinat\xc4\x83 s\xc4\x83 arate trec\xc4\x83torilor c\xc4\x83 p\xc4\x83\xc8\x99esc pe l\xc3\xa2ng\xc4\x83 un monument istoric'